Suster mis in 35 j. nie een werkdag by Groote Schuur | Netwerk24
Deur Ané van Zyl en Brandon Nel 06 Junie 2019 06:09
Sy werk al 35 jaar as suster by die Groote Schuur-hospitaal in Kaapstad en was nog nie 'n enkele dag afwesig nie, nie eens vir 'n troue, begrafnis of geboorte nie.
Colleen Grehan (66) is al van kleintyd af lief daarvoor om ander te versorg.
Colleen Grehan (66). Foto: Facebook
"Ek is mal daaroor om met mense te werk," sê Grehan, wat in 1984 as wondspesialis begin het en haar loopbaan as afdelingshoof afsluit.
Grehan sê sy het al verlede jaar probeer aftree.
"Ek het verlede jaar vir tien uur afgetree, maar hulle het niemand gehad om my te vervang nie," sê sy in 'n verklaring.
"Ek het toe die volgende oggend ingekom, die dokumente onderteken en ek was terug. En nou gaan ek weer aftree. Ek wil nie, maar ek moet."
Grehan sê sy is altyd by die werk, kom wat wil.
"Daar was al tye dat ek 'n probleem met my rug gehad het en ek skaars kon loop, maar ek was by die werk.
"Ek moes 'n paar keer iemand vra om my werk toe te neem, want ek kon nie bestuur nie, maar ek was by die werk. As ek net kon aangaan, sou ek."
Grehan het tussen 250 tot 270 pasiënte per maand behandel en verlede jaar het sy 3 097 pasiënte gehelp.
Colleen Grehan as 'n klein meisietjie met 'n "suster-uniform" wat haar ma vir haar gemaak het. Foto: Facebook
Een van daardie pasiënte sal haar altyd bybly. Dit was 'n jong meisie van Philippi wat die sewende slagoffer was van honde wat mense in die gebied aangeval het.
Van die ander is dood, maar die meisie het oorleef, al het sy haar een been verloor.
"Sy het regtig goed gevaar. Sy is sonder 'n prostese huis toe na die plaas waar sy gewoon het," vertel Grehan.
"So behandel ek onlangs 'n pasiënt in die kraamafdeling wie se been geamputeer is. Sy het ook littekens. Ek vra toe is sy diabeties en sy sê nee.
"Toe ek vra wat met haar been gebeur het, sê sy: 'Suster, jy weet . . . die honde'. Sestien jaar later was sy hier met 'n baba."